钦定古今图书集成/明伦汇编/官常典/第323卷 > 崔景荣
## 钦定古今图书集成/明伦汇编/官常典/第323卷 > 崔景荣

按《明外史》本传：“景荣，字自强，长垣人。万历十一年进
士。授平阳府推官，擢御史。劾东厂太监张鲸罪，巡按
甘肃、湖广、河南，最后按四川，积台资。十八年，播州乱，
景荣监大帅刘𬘩、吴广辈军，𬘩驰金帛至景荣家为
其父寿，景荣上疏劾之。播州平。或谓以播北畀安氏，
景荣不可。会总督李化龙忧去，景荣为请蠲蜀一岁”
租恤上东五路罢矿使。化龙疏叙监军功，弗及景荣。
已，晋太仆少卿。三年满，擢右佥都御史，巡抚宁夏。银
定素骄，岁入掠。景荣亲督战破之，因议革导贼诸部
赏。诸部惧，请与银定绝。银定既失导，亦叩关求市。宁
夏岁市费不赀，景荣议省之。在任三年，仅一市而已。
其后延镇、吉能等挟款求补，市卒勿许，岁省金钱十
馀万。四十一年入为兵部右侍郎，总京营戎政。改吏
部，以疾辞去。逾年，起宣抚大同总督。召还，晋兵部尚
书。会辽、沈失，熊廷弼、王化贞议不协，命廷臣议经、抚
去留。景荣数为言官所论，御史方震孺请罢景荣，以
孙承宗代之，遂引疾归。天启四年十一月特起为吏
部尚书。当是时，魏忠贤盗国柄，群小更相倚附，逐尚
书赵南星，即家起景荣，欲倚为助。比至，忠贤饰大宅
以待，景荣不赴。锦衣帅田尔耕来谒，又辞不见。帝幸
太学，忠贤欲先一日听祭酒讲议，裁诸听讲大臣，赐
坐赐茶礼。又议减考选员额，汰京堂添注官，景荣皆
力持不行，浸忤忠贤指。又移书魏广微，劝其申救杨
涟、左九斗，广微不得已为具揭。寻以景荣书为征，曰：
“景荣教我也。”于是御史倪文焕、门克新先后劾景荣
阴护东林，媚奸邪而邀后福。得旨，削夺为民。崇祯改
元，复原职。四年卒。赠少保。